Kõik sai alguse 2019. aasta kevadel, mil meie, Elisa ja Helena, brändi Plantly-Me loojad, võtsime vastu otsuse osaleda roheideede konkursil Negavatt. Idee luua tervislikud, taimsed ja uudsed tooted kasvas millekski palju enamaks, kui esialgu arvata oskasime. Võib öelda, et Plantly-Me on sündinud mitme teguri koosmõjul...
Tahame, et tervislikud toiduvalikud muutuksid igapäevaelus üha mugavamaks, maitsvamaks ning seeläbi ka sagedasemaks.
Tänapäevale omase kiire elutempo juures märkasime, kuidas tervislik ja täisväärtuslik toitumine sageli tahaplaanile kippus jääma. Küll oli vaja joosta tööle, ülikooli, trenni, sõpradega kokku saama jne... Lausa piinlikult tihti avastasime end olukorrast, mil korraliku toidukorra (enamasti just hommiku- või lõunasöögi) jaoks lihtsalt polnud piisavalt aega või viitsimist. Nii otsustasime sageli valikute kasuks, mis polnud kõige tervislikumad - valikud, mille toiteväärtus oli pea olematu ning mille koostisest vaatas vastu mitmeid salapäraseid koostisosi.
Ajapikku sai meil sellisest toitumisest lihtsalt kõrini. Tundsime, et ei tee selliste valikutega oma tervisele head ning just see tunne andiski meile suure tõuke luua ise tooted, mille tarbimine oleks võimalikult lihtne ja mugav, kuid mis seejuures täidaksid kõhtu, toetaksid meie tervist ning oleksid maitsvad.
Tahame, et teaksid, millest Sinu toit tegelikult koosneb.
Usume, et hea enesetunde ja parema tervise aluseks on täisväärtuslik toitumine. Sellest lähtuvalt peaksime alati eelistama ehtsat looduslikku toitu ehk toitu, mida on võimalikult vähe töödeldud ning mis ei sisalda midagi ebavajalikku ega tehislikku. Usume, et lihtsuses peitub võlu ning sellest põhimõttest oleme lähtunud ka oma toodete loomisel.
Salapärased koostisosad, lisatud suhkur, tehislikud magustajad, säilitusained - see ei ole meie rida! Meie jaoks on oluline, et toodete koostis oleks läbipaistev ja arusaadav.
Kasutame iga oma toote valmistamisel vaid ehtsaid looduslikke koostisosi, mis on pungil kasulikest toitainetest, mis toetavad Sinu tervist ning aitavad parandada enesetunnet.Toodete magusus pärineb kuivatatud puuviljadest.
Tahame suurendada taimsete toodete osakaalu toidulaual.
Kõik Plantly-Me tooted on vegan. Meie eesmärk aga ei ole õhutada kedagi veganiks või taimetoitlaseks hakkama - see on igaühe personaalne otsus. Küll aga loodame, et saame läbi oma toodete suurendada taimsete toodete osakaalu Sinu toidulaual ning vähendada seeläbi kasvõi natukenegi loomset päritolu toodete tarbimist.
Ka kumbki meist, Plantly-Me loojatest, ei ole täielikult vegan ega taimetoitlane, kuid taimset päritolu toidu osakaal meie mõlema toidulaual on oluliselt suurem loomsest. Armastame taimseid toite eelkõige just nende põnevate maitsete ning parema ja kergema enesetunde pärast. Kasulikkus keskkonnale on imeliseks boonuseks!
Pere on olnud suureks inspiratsiooniallikaks.
Helena isa ja onu pereettevõte tegeleb tera- ja kaunviljakasvatusega. Põlde on neil kokku harida lausa üle 2000 hektari. Nüüdseks mõned aastad on neil põldudel katsetatud ka Eesti jaoks uute põllukultuuride, nagu soja, kikerherned ja läätsed, kasvatamist. Niipea, kui oldi kindlad, et mainitud põllukultuuride kasvatamine õnnestub, oli Helenal selge, et neid, meie armsal kodumaal kasvatatud kaunvilju, peab hakkama toiduks turustama ja väärindama - on taimetoit ju kasvavas trendis nii Eestis kui ka mujal maailmas. Nii liitsimegi kõik oma soovid ja väärtused üheks, mille tulemusel sündisid meie esimesed tooted - desserthummused. (Loe desserthummustest lähemalt siit.)
Ka toorpudrusegude tootesarja taga on seos perega. Nimelt on Elisa vanaema juba aastaid eranditult igat oma hommikut alustanud maitsva ning toitaineterikka üleöö toorpudruga. Kui algul oli Elisa toorpudru suhtes skeptiline, siis pärast pudru maitsmist muutus arvamus sellest täielikult. Elisat valdas suur innustus toorputrude vastu - kuidas võib midagi nii tervislikku olla ka nii maitsev? Toorpudru pisikuga nakatas Elisa kiirelt ka Helena ning nüüd omakorda loodame, et saame läbi toorpudrusegude tootesarja oma innustust toorputrude vastu ka Sulle edasi kanda! (Loe toorpudrusegudest lähemalt siit.) Hetkel leiab Plantly-Me tootevalikust eestimaised kikerherned ja läätsed ning kaks erinevat tootesarja - toorpudrusegud ja desserthummused. Loodame väga, et meie tootevalik peagi ka laieneb.